[pic] | KOMISIJA EVROPSKIH SKUPNOSTI |

Bruselj, 12.10.2007

COM(2007) 597 konč.

SPOROČILO KOMISIJE SVETU

v zvezi z udeležbo Evropske skupnosti na peti ministrski konferenci o varstvu gozdov v Evropi (Varšava, 5. do 7. november 2007)

SPOROČILO KOMISIJE SVETU

v zvezi z udeležbo Evropske skupnosti na peti ministrski konferenci o varstvu gozdov v Evropi (Varšava, 5. do 7. november 2007)

Prihodnja ministrska konferenca o varstvu gozdov v Evropi bo 5., 6. in 7. novembra 2007 v Varšavi. Konference, ki jo skupaj organizirata Poljska in Norveška, se bo udeležilo več kot 40 evropskih držav, med njimi vse države članice EU.

Od leta 1990 so bile štiri ministrske konference o varstvu gozdov v Evropi. Prva ministrska konferenca o varstvu gozdov v Evropi decembra 1990 v Strasbourgu je bila v bistvu posvečena spremljanju in varstvu gozdov ter raziskovanju vprašanj v zvezi z gozdovi.

Druga ministrska konferenca junija 1993 v Helsinkih je v glavnem obravnavala trajnostno gospodarjenje z gozdovi, ohranjanje biotske raznovrstnosti v gozdovih, povezavo med gozdovi in podnebjem ter gozdove v srednji in vzhodni Evropi. Tretja ministrska konferenca junija 1998 v Lizboni se je osredotočila na socialno-ekonomske vidike evropskega gozdarskega področja, merila in kazalce za trajnostno gospodarjenje z gozdovi ter ohranjanje biotske in krajinske raznovrstnosti gozdov.

Zadnja, četrta ministrska konferenca o varstvu gozdov v Evropi aprila 2003 na Dunaju se je predvsem posvetila vključevanju trajnostnega gospodarjenja z gozdovi v širši okvir trajnostnega razvoja.

Svet je pooblastil Komisijo, da se teh štirih konferenc udeleži v imenu Evropske skupnosti in skupaj z državami članicami podpiše sklepne listine.

Kot predhodne tri konference je peta ministrska konferenca o varstvu gozdov v Evropi korak naprej k izvajanju različnih obvez v evropskih gozdovih, sprejetih na konferenci ZN o okolju in razvoju, ki je potekala v Riu de Janeiru leta 1992, skupaj s Konvencijo o biološki raznovrstnosti, Konvencijo ZN o boju proti širjenju puščav in z Okvirno konvencijo ZN o spremembi podnebja, kot tudi obvez, ki so jih nedavno sprejeli na Svetovnem vrhu o trajnostnem razvoju v Johannesburgu leta 2002.

Varšavska konferenca bo obravnavala naslednje teme:

- gozdovi, les in energija;

- gozdovi in voda.

Predvideno je, da se ministrom predložijo splošna izjava in dve resoluciji z zvezi z zgoraj navedenimi temami. Predlagana izjava in resoluciji ne bodo imeli status konvencije, vendar bodo dokaj podrobna zadevna besedila kljub temu lahko nekoliko vplivala na ukrepe, ki jih bodo sprejeli udeleženci konference.

Prav tako je predvideno, da se ministrom predložita dve izjavi, ki se sprejmeta s soglasjem, v zvezi z organizacijo vseevropskega tedna gozdov leta 2008 in s problemom gozdnih požarov.

Ustrezne službe Komisije so aktivno sodelovale v pripravi na konferenco in izdelale pravno nezavezujočo izjavo in resoluciji.

Sodelovanje Skupnosti na tej konferenci je zelo zaželjeno in celo potrebno zaradi naslednjih razlogov:

- konferenca se nanaša na izvajanje mednarodnih obvez na evropski ravni, ki so jih prevzele države članice in Evropska skupnost;

- Evropska skupnost je kot podpisnica Strasbourške, Helsinške, Lizbonske in Dunajske resolucije neposredno vključena v njihovo nadaljnje spremljanje in izvajanje;

- s Strasbourško, Helsinško, Lizbonsko, Dunajsko resolucijo in resolucijami, ki so predvidene za Varšavo, bodo evropske države oblikovale dokaj podrobne smernice za gozdno politiko, ki bodo določile širše cilje ter okrepile njihovo usklajevanje in sodelovanje na tem področju. To je v skladu z resolucijo Sveta z dne 15. decembra 1998 o gozdarski strategiji za Evropsko unijo[1]. Ta resolucija kot pomemben element gozdarske strategije EU opredeljuje potrebo po izboljšanju usklajevanja in sodelovanja med Komisijo in državami članicami ter med državami članicami na vseh področjih politike v zvezi z gozdarstvom;

- teme konference se nanašajo na področja, ki jih delno pokrivajo ukrepi Skupnosti v gozdarstvu, zlasti ukrepi v zvezi z Uredbo o razvoju podeželja[2], s Šestim okoljskim akcijskim programom[3], Sedmim okvirnim programom za raziskave, tehnološki razvoj[4] in z Akcijskim načrtom EU za gozdove[5]. Vsebine konference se tudi ujemajo s predlogom Komisije, ki je privedel do „Energetske politike za Evropo“, kot jo je potrdil Evropski svet[6].

Zato Komisija poziva Svet, da odloči naslednje:

1. Komisija se bo v imenu Evropske skupnosti in skupaj z državami članicami udeležila pete ministrske konference o varstvu gozdov v Evropi, ki bo v Varšavi 5., 6. in 7. novembra 2007.

2. Komisija bo podpisala priložene akte, ki bodo sledili iz konference. Podpis Komisije ne bo pomenil kakršne koli obveze za skupne ukrepe, zunaj obsega pristojnosti Skupnosti.

AKTI PETE MINISTRSKE KONFERENCE O VARSTVU GOZDOV V EVROPI

- Varšavska deklaracija;

- Varšavska resolucija 1: Gozdovi, voda in energija;

- Varšavska resolucija 2: Gozdovi in voda.

DODATNI DOKUMENTI:

- Ministrska izjava o vseevropskem tednu gozdov leta 2008;

- Ministrska izjava o gozdnih požarih.

[1] UL C 56, 26.2.1999, str. 1.

[2] Uredba Sveta (ES) št. 1698/2005 (UL L 277, 21.10.2005, str. 1).

[3] Sklep št. 1600/2002/ES (UL L 242, 10.9.2002 str. 1).

[4] Sklep št. 1982/2006/ES, (UL L 412, 30.12.2006, str. 1).

[5] COM(2006) 302 konč.

[6] Evropski svet v Bruslju, 8. in 9.3.2007.